Pressemeddelelse

1. december 2015

Ny fase i samarbejdet mellem PSA Peugeot Citroën og Toyota

**PSA Peugeot Citroën og Toyota Motor Europe (TME) afslører nu den nye Peugeot TRAVELLER, Citroën SPACETOURER og Toyota PROACE. De tre modeller kommer både i MPV versioner til private og som shuttle versioner til professionelt brug. Begge producenter bekræfter således en fortsættelse af den samarbejdsaftale, som blev indgået i 2012.**

De tre nye modeller bliver lanceret i første halvdel af 2016 og har verdenspremiere til Genève Motor Show i marts 2016, hvor de vil blive præsenteret på de tre mærkers stande.

*”Vi er glade for at kunne præsentere disse tre nye biler, som er resultatet af samarbejdet med Toyota Motor Europe. Dette samarbejde har givet os mulighed for at udvikle en ny og effektiv platform, som tilbyder vores kunder verden over nogle moderne produkter, som er fuldt ud konkurrencedygtige i deres segment”,* siger Patrice Lucas, PSA Peugeot Citroën Head of Programme and Strategy.

*”Vi er meget tilfredse med, at det samarbejde, som vi startede i 2012 med PSA Peugeot Citroën, nu resulterer i en helt ny generation af Toyota PROACE”,* fortæller TME President og CEO Johan van Zyl. *”Begge teams har arbejdet hårdt, både sammen og på mærkeniveau, og jeg er overbevist om, at vores nye karakterstærke van med alle dens varianter vil styrke Toyotas varebilsprogram i Europa. Den nye PROACE vil fuldende udvalget af solide og holdbare biler, som kunderne forventer fra Toyota”.*

Den første Toyota PROACE var baseret på den nuværende generation af Peugeot EXPERT og Citroën Jumpy. Allerede da man indgik samarbejdet i 2012, var der enighed om, at de to bilkoncerner ville arbejde sammen om at udvikle næste generation og at samarbejdet skulle vare ud over 2020.

Målet for samarbejdet for begge virksomheder er at kunne tilbyde et konkurrencedygtigt produkt i varebilernes mellemklasse og samtidig drage fordel af en optimering af udviklings- og produktionsudgifter. Bilerne produceres på PSA Peugeot Citroëns fabrik i Sevelnord,

Valenciennes, i Frankrig, men Toyota Motor Europe har deltaget i både udviklingen og de industrielle investeringer.

Bilerne deler teknik, drivlinje og udstyr, men har hver sit udvendige design med udgangspunkt i de respektive mærkers designlinje.